Tiedote KPK:n jäsenjärjestöille **jaettavaksi järjestöjen henkilöjäsenille**

**Rajakenraalin päivä Ilomantsissa 15.7.2024**

Perinteinen Rajakenraalin päivä tänä vuonna perustuu jääkärikenraalimajuri E.J. Raappanan henkilökohtaisten esineiden ainutlaatuiseen kokoelmaan. Näyttelyaineisto koostuu yksityshenkilöiden hallussa olevista esineistä, joita ei nähdä missään museoissa tai pysyväisnäyttelyissä.

Kokoan näyttelyyn noin 45 esineen kokoelman, jossa käsitellään Pohjois-Karjalaan vahvan jäljen jättäneen, neljään sotaan osallistuneen Mannerheim-ristin ritarin elämänvaiheita. Vanhin esineistä on iältään yli 200 vuotta sitten valmistettu järeä piilukkokivääri. Esineiden kautta käsitellään Raappanan jääkäriaikaa, suojeluskuntapiirin päällikkyyttä, Joensuun Rajavartioston pitkää komentajakautta, sota-aikoja, perhokalastusta, eränkäyntiä ja kenneltoimintaa. Esillä on mm. hänen lahjaksi saamiaan esineitä, koirakilpailujen palkintoja sekä kiitoskirje ylipäällikkö Mannerheimilta kirjekuorineen.

Olen rakentanut viimeisen vuoden aikana esineille pöytävitriinejä sekä asetellut niitä erilaisiin kehyksiin. Kirjoittamistani tekstikansioista voi lukea numeroitujen näyttelykohteiden taustatietoja.

**Näyttely on esillä klo 13.00 – 16.00 Runonlaulajan pirtissä Parppeinvaaralla**

Olen itse esittelemässä esineitä. Näyttelyyn ei ole erillistä pääsymaksua, sillä se sisältyy Parppeinvaaran aluelippuun. Alueella on käytössä museokortti.

Myös jatkosodan aikana Rukajärvellä rakennettu Raappanan asuin- ja komentokämppä, Rajakenraalin maja, on avoinna. Rakennus toimii kenraalimajuri Raappanan elämäntyötä esittelevänä museona, jossa on esillä Rukajärvellä valmistettuja kalusteita ja kenraalin käytössä olleita asuja .

Tervetuloa

Rauno Suhonen

Sotakamreeri n:o 55